Suid-Afrikaner in span wat Emmy-toekennings losslaan | Netwerk24
Suid-Afrikaner in span wat Emmy-toekennings losslaan
Deur Werner Beukes 11 September 2018 22:04
Suid-Afrika se Elmi Badenhorst is in die wolke nadat sy die afgelope naweek as lid van ’n rolprentspan Emmy-toekennings vir die dokumentêre rolprent Jane op ’n seremonie in Los Angeles ontvang het.
Vreugde is . . . ’n Emmy. Elmi Badenhorst met die Emmy vir die dokumentêre rolprent Jane.Foto: Verskaf
Badenhorst was verantwoordelik vir die produksie-ontwerp van dié National Geographic-produksie wat handel oor die baanbrekerswerk van dr. Jane Goodall wat in die 1960’s saam met sjimpansees in Gombe, Tanzanië, gebly het om dié diere se gedrag te bestudeer.
Goodall het met haar navorsing uiteindelik een van die wêreld se voorste sjimpanseekenners geword.
Brett Morgan, die regisseur, is met twee Emmy-toekennings vereer. Die toekennings is vir hoogstaande kinematografie vir ’n nie-fiksie program en puik werk deur ’n regisseur vir ’n dokumentêre/nie-fiksieprogram.
Die rolprent is vir sewe Emmy’s genomineer.
Badenhorst het op sosiale media haar verwondering teenoor Ellen Kuras, die kinematograaf wat verantwoordelik was vir die beeldmateriaal, uitgespreek.
“Ellen, jy is die rede waarom ek deel geword het van die produksie van Jane. Al wat ek kan sê, is dankie. Ek dink nie jy weet hoeveel jy vir mense rondom jou beteken nie.”
Meer oor: Dokumentêr | Vermaak | Toekennings
Bekende sjef postuum vereer